PATVIRTINTA

 Trakų r. Aukštadvario

 gimnazijos direktoriaus

 2020-01-22 įsak. Nr. V1-16

.

**TRAKŲ R. AUKŠTADVARIO GIMNAZIJOS MOKINIŲ TĖVŲ (GLOBĖJŲ,**

**RŪPINTOJŲ) INFORMAVIMO IR BENDRADARBIAVIMO TVARKOS APRAŠAS**

**I. BENDROSIOS NUOSTATOS**

1. Trakų r. Aukštadvario gimnazijos mokinių tėvų (globėjų, rūpintojų) informavimo ir bendradarbiavimo tvarkos aprašas (toliau – Aprašas) reglamentuoja sistemingus gimnazijos ir mokinių tėvų (globėjų, rūpintojų) bendravimo ir bendradarbiavimo būdus bei formas, leidžiančius visapusiškai informuoti visais ugdomaisiais klausimais.

2. Aprašo paskirtis – tenkinti gimnazijos bendruomenės interesus, užtikrinti konstruktyvų jos narių: mokinių tėvų (globėjų, rūpintojų), mokytojų bendradarbiavimą, informacijos teikimą apie jų vaikų ugdymo ir ugdymosi poreikius, pažangą, gimnazijos lankymą, elgesį ir pasiekimus.

3. *Aprašo tikslas* – vienyti gimnazijos administracijos, mokinių, jų tėvų (globėjų, rūpintojų), mokytojų ir pagalbą mokiniams teikiančių specialistų pastangas, siekiant aukštesnės ugdymo(si) kokybės, tikslingo mokytojų ir tėvų bendradarbiavimo, padedant mokiniams mokytis.

4. *Uždaviniai:*

4.1. užtikrinti, kad tėvai (globėjai, rūpintojai) ir gimnazija keistųsi abipusiai reikalinga informacija;

4.2.sudaryti tėvams (globėjams, rūpintojams) sąlygas dalyvauti gimnazijos gyvenime, kartu su mokytojais ir mokiniais spręsti mokymosi, pasiekimų gerinimo, elgesio, prevencijos, laisvalaikio, sveikos gyvensenos ir kitus klausimus;

4.3. vykdyti tėvų švietimą, skatinti tėvus domėtis gimnazijoje vykdoma veikla.

5. Aprašas parengtas vadovaujantis Lietuvos Respublikos Švietimo įstatymo 47 straipsnio nuostatomis, gimnazijos vidaus tvarkos taisyklėmis bei nuostatais.

**II. PRINCIPAI**

6. Demokratiškumas – bendradarbiavimas su tėvais (globėjais, rūpintojais) grindžiamas demokratinėmis nuostatomis, gimnazija atsižvelgia į jų pasiūlymus, susijusius su gimnazijos veiklos organizavimu bei jų vaikų ugdymu(si).

7. Sistemiškumas – darbas su tėvais (globėjais, rūpintojais) yra nuoseklus ir planingas; tėvai (globėjai, rūpintojai) periodiškai informuojami apie jų vaikų mokymąsi, lankomumą ir elgesį.

8. Atvirumas – tėvams (globėjams, rūpintojams) prieinama informacija ne tik apie jų vaikus, bet ir apie gimnazijos bendruomenės veiklą.

9. Individualumas – bendravimas, bendradarbiavimas ir švietimas vykdomas atsižvelgiant į konkretaus bendradarbiaujančio asmens savybes, poreikius, problemas;

10. Kompleksiškumas – bendravimas, bendradarbiavimas ir švietimas vyksta įvairiomis formomis: žodžiu, raštu, naudojant informacines komunikacines technologijas;

11. Partnerystė – lygiavertis bendradarbiavimas informacijos teikimo ir sprendimo priėmime, abipusis įsipareigojimas teikti informaciją;

12. Atsakingumas – bendradarbiaujančios grupės prisiima atsakomybę už sprendimus ir jų pasekmes.

**III. GIMNAZIJOS MOKINIŲ TĖVŲ (GLOBĖJŲ, RŪPINTOJŲ) INFORMAVIMAS**

13. Pirminę informaciją apie ugdymo(si) pažangą, poreikius, gimnazijos lankymą ir elgesį tėvams pateikia mokinys, vykdydamas savo įsipareigojimus.

14. Supažindinimas su gimnazijos tvarkų aprašais, taisyklėmis ir kita svarbia informacija pateikiama:

14.1. elektroniniame dienyne apie vaikų pasiekimus, pažangą, pamokų lankomumą, elgesį;

14.2. informuojant telefonu ar elektroniniu paštu, SMS žinute ;

14.3. stenduose;

14.4. gimnazijos interneto svetainėje <https://avmokykla>.com skelbiant ir nuolat atnaujinant informaciją apie gimnazijos veiklą;

14.5. tėvų (globėjų, rūpintojų) susirinkimuose;

14.6. Vaiko gerovės komisijos posėdžiuose;

14.7. kalbantis individualiai.

**IV. INFORMAVIMAS PAGAL POREIKĮ**

15. Individualūs gimnazijos administracijos, klasių auklėtojų, dalykų mokytojų, gimnazijoje dirbančių specialistų susitikimai su mokinių tėvais (globėjais, rūpintojais) numatomi pagal poreikį:

15.1. Individualūs pokalbiai su administracija. Iškilus problemoms, mokinių tėvai gali kreiptis į gimnazijos administraciją. Gimnazijos administracija padeda spręsti susidariusias problemas, pagal galimybes atsižvelgia į tėvų (globėjų, rūpintojų) pageidavimus, susijusius su mokinių ugdymu(si).

15.2 Individualūs pokalbiai su dalykų mokytojais. Iškilus problemoms, esant poreikiui, mokinių tėvai (globėjai, rūpintojai) gali kreiptis į dalykų mokytojus. Individualių susitikimų, konsultacijų metu mokytojas supažindina mokinio tėvus (globėjus, rūpintojus) su mokinio ugdymo(si) pasiekimais, elgesio bei lankomumo problemomis.

15.2 Individualūs pokalbiai su klasės auklėtoju. Individualių susitikimų, konsultacijų metu klasės auklėtojas supažindina mokinio tėvus (globėjus, rūpintojus) su konkrečiomis dalykų mokytojų užfiksuotomis problemomis, pasiūlymais, patarimais. Aptaria mokinio pasiekimus ir pažangą, pagalbos mokiniui metodus, neformaliojo vaikų švietimo pasiekimus, teikia rekomendacijas dėl drausmės, lankomumo, elgesio problemų. Gali pakviesti dalykų mokytojus, direktoriaus pavaduotoją ugdymui, socialinį pedagogą, specialųjį pedagogą ir kitus specialistus.

15.3 Individualūs pokalbiai su gimnazijoje dirbančiais specialistais. Specialusis pedagogas, socialinis pedagogas mokinių tėvus supažindina su ugdymo(si) ar elgesio problemomis.

**V. INDIVIDUALUS DARBAS**

16. Pagrindinė tėvų (globėjų, rūpintojų) informavimo priemonė – elektroninis dienynas, kur fiksuojamas mokinių mokymosi pažangos ir pasiekimų vertinimas, lankomumas, pagyrimai, pastabos bei kita tėvams (globėjams, rūpintojams) aktuali informacija. Tėvai privalo jungtis prie TAMO informacinės sistemos. Neturintys galimybės prisijungti rašo prašymą dėl informacijos pateikimo būdų.

17. Kiekvieną dieną dalykų mokytojai, neformaliojo vaikų švietimo būrelių vadovai pildo elektroninį dienyną, kuriame fiksuoja mokinių lankomumą, pasiekimus, individualią pažangą.

18. Klasės auklėtojas:

18.1. mokiniui neatvykus į gimnaziją, kai tėvai (globėjai, rūpintojai) nepraneša neatvykimo priežasčių, išsiaiškina neatvykimo priežastis, esant reikalui apie mokinio pamokų lankomumą, mokymąsi, elgesį tėvus (globėjus, rūpintojus) informuoja telefonu, elektroniniu paštu, SMS žinute ar kitais būdais;

18.2. mokinio praleistas pamokas pateisina, vadovaujantis Trakų r. Aukštadvario gimnazijos Mokinių pamokų lankomumo apskaitos ir mokyklos(pamokų) nelankymo prevencijos tvarkos aprašu;

18.3. individualiai dirba su pamokas nelankančiais, vėluojančiais mokiniais, informuoja tėvus (globėjus, rūpintojus), išsiaiškina pamokų praleidimo, pavėlavo ar pasišalino iš gimnazijos priežastis;

18.4. kviečia pokalbiui mokinį, jo tėvus (globėjus, rūpintojus), tarpininkauja tarp mokinio, mokytojo ir tėvų (globėjų, rūpintojų) sprendžiant mokinio mokymosi, elgesio ar vertinimo problemas, stebi mokinio pamokų lankomumą, jei situacija nesikeičia, kreipiasi į socialinį pedagogą;

18.5. kviečia tėvus (globėjus, rūpintojus) į gimnazijos Vaiko gerovės komisijos posėdžius, dalyvauja Vaiko gerovės komisijos posėdžiuose, pateikia darbo su nelankančiu ar vengiančiu lankyti gimnaziją mokiniu ataskaitą;

18.6. tėvų susirinkimų metu pristato pažangumo ir lankomumo suvestines, kartu su tėvais (globėjais, rūpintojais) analizuoja pamokų praleidimo priežastis, mokymosi ir lankomumo pokyčius;

18.7. bendradarbiauja su dalykų mokytojais. Gavus signalą, kad auklėtinis nelanko ar nesimoko, informuoja tėvus (globėjus, rūpintojus);

18.8. informuoja tėvus (globėjus, rūpintojus) apie organizuojamas klasės pažintines, edukacines išvykas, nusako maršrutą, kainą ir trukmę, sutvarko reikalingus dokumentus;

18.9. informuoja mokinių tėvus (globėjus, rūpintojus) apie ugdymo programų galimybes, egzaminų pasirinkimą, pagrindinio ugdymo pasiekimų patikrinimą, nacionalinį mokinių pasiekimų patikrinimą ir jų vykdymo tvarką, studijas ir stojimo sąlygas, karjeros planavimą;

18.10. per tris darbo dienas praneša tėvams (globėjams, rūpintojams) apie skirtus papildomus darbus.

19. Dalyko mokytojas:

19.1. praneša tėvams (globėjams, rūpintojams) apie mokymosi, elgesio, lankomumo problemas įrašais elektroniniame dienyne, telefono skambučiu ar kitais būdais;

19.2. dalyvauja gimnazijos klasių tėvų susirinkimuose ir individualiai informuoja tėvus (globėjus, rūpintojus) apie vaiko sėkmes ir sunkumus, galimus nesėkmių įveikimo būdus ir pasekmes;

19.3. surašo pažymius, pamokų lankomumą į elektroninį dienyną laikantis nustatytų vertinimo terminų.

20. Gimnazijos administracija:

20.1. teikia informaciją apie vykdomą veiklą bendruose ar klasės tėvų susirinkimuose, gimnazijos stenduose;

20.2. sistemingai nelankančių, blogai besimokančių ar netinkamai besielgiančių mokinių tėvus (globėjus, rūpintojus) kviečia į gimnaziją, kartu su jais aptaria padėtį, priima sprendimus, teikia pagalbą arba perduoda mokytojų ar gimnazijos tarybos svarstymui;

20.3. gimnazijos klasių mokinių tėvams (globėjams, rūpintojams) teikia informaciją dėl supažindinimo su brandos egzaminų organizavimo ir vykdymo tvarka, II gimnazijos klasių – dėl supažindinimo su vidurinio ugdymo aprašu, pagrindinio ugdymo pasiekimų patikrinimu( informacija talpinama gimnazijos interneto svetainėje https://avmokykla.com

21. Socialinis pedagogas:

21.1. padeda tėvams (globėjams, rūpintojams) ugdyti savo vaiką, suprasti jo socialinius ir psichologinius poreikius;

21.2. įvertina ir padeda spręsti problemas, susijusias su mokiniui kylančiais sunkumais;

21.3. primena tėvų (globėjų, rūpintojų), vaikų teises ir pareigas;

21.4. analizuoja pamokų praleidimo priežastis, informuoja tėvus (globėjus, rūpintojus) ir tarpininkauja tarp mokinio, mokytojo ir tėvų (globėjų, rūpintojų) sprendžiant mokinio mokymosi, elgesio, lankomumo ar vertinimo problemas;

21.5. esant reikalui lanko mokinius kartu su klasės auklėtojais namuose;

21.6. teikia reikalingą informaciją, kur tėvai (globėjai, rūpintojai) gali kreiptis pagalbos iškilus problemoms;

21.7. konsultuoja tėvus (globėjus, rūpintojus) jiems rūpimais klausimais

22. Specialusis pedagogas:

22.1. mokslo metų pradžioje specialiųjų poreikių mokinių tėvus (globėjus, rūpintojus) elektroniniame dienyne informuoja apie jų vaikui teikiamą specialiąją pedagoginę pagalbą;

22.2. tėvus (globėjus, rūpintojus) informuoja apie specialiųjų poreikių mokinių ugdymosi pasiekimus, pabrėžiant vaiko ugdymo(si) teigiamus poslinkius, sėkmę;

22.3. teikia individualias konsultacijas ugdymo klausimais;

22.4. teikia metodinius patarimus tėvams (globėjams, rūpintojams), kaip bendrauti, mokyti specialiųjų poreikių mokinius, atsižvelgiant į jų sutrikimo pobūdį;

22.5. specialiųjų poreikių mokinių ugdymosi pasiekimai aptariami Vaiko gerovės komisijoje. Tokia pat informacija pateikiama mokinių tėvams (globėjams, rūpintojams) ir klasės auklėtojai.

23. Visuomenės sveikatos priežiūros specialistas:

23.1. teikia pirmąją medicinos pagalbą įvykus nelaimingam atsitikimui ir informuoja mokinio tėvus (globėjus, rūpintojus) apie įvykį, esant reikalui kviečia greitąją pagalbą ir palydi mokinį į sveikatos priežiūros įstaigą;

23.2. teikia sveikatinimo veiklos metodines konsultacijas tėvams (globėjams, rūpintojams) mokinių sveikatos išsaugojimo ir stiprinimo klausimais;

23.3. teikia individualias metodines konsultacijas tėvams (globėjams, rūpintojams) besikreipiantiems pagalbos arba matant konkrečią problemą;

23.4. teikia ir skleidžia informaciją sveikatos išsaugojimo ir stiprinimo klausimais gimnazijos stenduose, renginiuose ir viktorinose.

**VI. BENDRIEJI TĖVŲ (GLOBĖJŲ, RŪPINTOJŲ) SUSIRINKIMAI**

24. Bendrieji susirinkimai organizuojami atskiroms klasių grupėms:

24.1. gimnazijos klasių mokinių tėvų (globėjų, rūpintojų) susirinkimai organizuojami pasibaigus pusmečiui. Spalio mėnesį organizuojamas susirinkimas 5 klasės mokinių adaptaciniam laikotarpiui aptarti;

24.2. III–IV gimnazijos klasių mokinių tėvų (globėjų, rūpintojų) susirinkimai organizuojami tris kartus per mokslo metus.

**VII. SUSIRINKIMŲ ORGANIZAVIMAS**

25. Direktoriaus pavaduotojas ugdymui ne vėliau kaip prieš savaitę parengia tėvams (globėjams, rūpintojams) kvietimus į bendrus tėvų susirinkimus, o klasių auklėtojai – į savo auklėjamosios klasės tėvų susirinkimus. Mokinio tėvai (globėjai, rūpintojai) privalo kvietime pasirašyti, kad susipažino ir juos grąžinti klasės auklėtojui.

26. Klasių auklėtojai prieš savaitę į elektroninį dienyną įrašo informaciją apie rengiamus tėvų susirinkimus, nurodo jų vietą, laiką ir temą arba nurodo individualiam bendravimui skirtą laiką.

27. Tėvai (globėjai, rūpintojai) turi teisę keisti susitikimo laiką likus iki susitikimo ne mažiau kaip dviem dienoms. Apie tai jie privalo informuoti klasės auklėtoją.

28. Jei klasės auklėtojas negali dalyvauti susitikime, privalo individualiai pranešti mokinio tėvams (globėjams, rūpintojams) ir direktoriaus pavaduotojui ugdymui apie susitikimo laiko keitimą likus ne mažiau dviem dienoms iki susitikimo.

**VIII. TĖVŲ ( GLOBĖJŲ, RŪPINTOJŲ) DALYVAVIMAS GIMNAZIJOS VEIKLOJE**

29. Tėvai (globėjai, rūpintojai) įtraukiami į gimnazijos savivaldą: Trys tėvų (globėjų, rūpintojų) atstovai yra gimnazijos tarybos nariai. Svarsto, priima sprendimus aktualiais gimnazijos veiklos klausimais.

30. Tėvai (globėjai, rūpintojai) įtraukiami į gimnazijoje vykdomus tarptautinius, šalies ir gimnazijos projektus.

31. Tėvai (globėjai, rūpintojai) kviečiami į gimnazijoje organizuojamus renginius, šventes, klasių valandėles, ekskursijas ir išvykas ir kt.

32. Tėvai (globėjai, rūpintojai) dalyvauja atliekant gimnazijos veikos kokybės įsivertinimą, kitas apklausas.

33. Tėvai (globėjai, rūpintojai):

33.1. atsakingi už vaiko ugdymo(si) rezultatus, pamokų lankomumą, elgesį;

33.2. žino savo vaiko dienotvarkę;

33.3. reaguoja į gimnazijos ir (ar) klasių auklėtojų, mokytojų kvietimą atvykti į gimnaziją dėl vaiko sėkmių ir (ar) nesėkmių;

34.4. ugdo vaiko vertybines orientacijas, kontroliuoja ir koreguoja vaiko elgesį;

34.5. informuoja klasės auklėtoją, jei vaikas neatvyksta į gimnaziją tą pačią dieną;

34.6. raštu pateisina ne daugiau kaip tris vaiko nebuvimo gimnazijoje dienas dėl asmeninių priežasčių.

34.7. užtikrina savo vaiko sveikatos patikrinimą iki kiekvienų metų rugsėjo 15 d.

**IX. TĖVŲ ( GLOBĖJŲ, RŪPINTOJŲ) ŠVIETIMAS**

35. Tėvų (globėjų, rūpintojų) švietimas vykdomas organizuojant renginius, projektus, paskaitas įvairiomis temomis, diskusijas, konferencijas. Šią veiklą organizuoja gimnazijos administracija, dirbantys specialistai, klasių auklėtojai, gimnazijos taryba.

**X. BAIGIAMOSIOS NUOSTATOS**

36. Informavimo ir komunikavimo tvarkos aprašas padeda:

36.1. koordinuoti gimnazijos veiklą ir informacijos sklaidą;

36.2. geriau modeliuoti tėvų (globėjų, rūpintojų) pagalbą ugdant jų vaikus bei efektyvinti ir valdyti ugdymo(si) pokyčius;

36.3. koreguoti gimnazijos strategiją, tikslus ir uždavinius.

37. Informavimo ir komunikavimo tvarkos aprašo nuostatos privalomos visiems bendruomenės nariams.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_